Ladislav Zathurecký

náhľad|Rodový erb

Prof. RNDr. PhMr. **Ladislav Zathurecký**, DrSc. (* 20. január 1913, Nové Sady – † 9. júl 2000) bol slovenský farmaceut a vysokoškolský pedagóg.

## Životopis
Pochádzal zo šľachtického rodu Zaturecký zo Záturčia (Zathureczky de Zaturcsa). Narodil sa v Nových Sadoch pri Nitre v rodine evanjelického farára Ladislava Zathureckého (18801959). Maturoval na nitrianskom gymnáziu. Štúdium farmácie absolvoval na Prírodovedeckej fakulte Karlovej univerzity v Prahe. V strýkovej lekárni U zlatého leva absolvoval dvojročnú tirociálnu prax.

V roku 1935 na Lekárskej fakulte Univerzity Komenského v Bratislave získal vysokoškolský diplom magistra farmácie a v roku 1939 aj doktorát prírodných vied. Počas 2. svetovej vojny bol správcom lekárne v Topoľčanoch a v Pezinku a vlastnil i lekáreň Flora na Štefánikovej ulici 7 v Bratislave.

Bol jedným z prvých Slovákov, ktorý sa usiloval o vytvorenie vysokoškolského vzdelávania farmaceutov na Slovensku. V roku 1941 uskutočnil študijnú cestu po ústavoch galenickej farmácie farmaceutických fakúlt nemeckých univerzít. V roku 1947 bol na trojmesačnom študijnom pobyte vo Švajčiarsku (Bern, Zürich).

V roku 1942 začal pôsobiť na Farmakologickom ústave Lekárskej fakulty vtedajšej Slovenskej univerzity, dnešnej Univerzity Komenského. V roku 1949 ako prvý Slovák získal *venia docendi* pre odbor galenická farmácia na Lekárskej fakulte v Bratislave po predložení habilitačnej práce Penicilín a streptomycín a ich galenické formy. V rokoch 19491950 bol vedúcim Odborového zväzu lekárnického štúdia. Tento Odborový zbor sa stal zárodkom vzniku samostatnej farmaceutickej fakulty. Po vzniku samostatnej Farmaceutickej fakulty Slovenskej univerzity v roku 1952 bol Ladislav Zathurecký v rokoch 19521953 jej prodekanom, v rokoch 19541955 dekanom Farmaceutickej fakulty vtedajšej Slovenskej univerzity, dnešnej Univerzity Komenského. Zakladateľ ( v roku 1949) a prvý vedúci katedry galenickej farmácie Farmaceutickej fakulty Univerzity Komenského. V roku 1957 bol Ladislav Zathurecký donútený opustiť fakultu z ideologických dôvodov.

V rokoch 19571963 pôsobil ako vedecký pracovník v Chemickom ústave Slovenskej akadémie vied, v rokoch 19631968 vo Farmakologickom ústave Česko-slovenskej akadémie vied a od roku 1969 bol vedúcim vedeckým pracovníkom Ústavu experimentálnej farmakológie SAV. Pracoval v oblasti galenickej farmácie, biofarmácie a farmakokinetiky. V roku 1960 obhájil kandidátsku dizertačnú prácu a v roku 1966 obhájil hodnosť doktora farmaceutických vied. V rokoch 19531957 a 19661972 bol predsedom Slovenskej farmaceutickej spoločnosti, v rokoch 19701972 predsedom Československej farmaceutickej spoločnosti. V roku 1992 bol menovaný profesorom vo vednom odbore galenická farmácia.

## Dielo
Ladislav Zathurecký celú svoju profesionálnu kariéru zasvätil rozvoju farmácie na Slovensku. Je zakladateľom vedného odboru galenická farmácia na Univerzite Komenského. Už ako asistent po nástupe na univerzitu v roku 1942 prednášal a organizoval cvičenia z galenickej farmácie. Pre novo zriadený Ustav galenickej farmácie zaobstaral učebné pomôcky, materiál a inventár. Počas svojho krátkeho pôsobenia na univerzite (19421957) profesor Zathurecký sa vzorne staral o to, aby študenti mali z čoho študovať. Napísal skriptá *Galenická farmácia I.* (1951) a *Galenická farmácia II.* (1952) ako prvé dostupné učebné texty rozšírené a zmodernizované v roku 1955. Ako prodekan a dekan fakulty prispel k dotvoreniu farmaceutického štúdia, odchoval celú generáciu farmaceutov, pedagógov, vedcov a podieľal sa na ich kvalifikačnom raste.

Po nedobrovoľnom odchode z Univerzity Komenského pôsobil ako vedúci vedecký pracovník na ústavoch SAV. Na Chemickom ústave SAV z jeho iniciatívy vzniklo Laboratórium galenickej farmácie. Naďalej neúnavne bádal v oblasti galenickej farmácie. Zaviedol triedenie liekových foriem podľa fyzikálno-chemických kritérií a znakov. Presadil, aby mnohé kotrolno-analytické metódy, výrobné postupy a definície experimentálne overené, sa stali súčasťou československých liekopisov.

Neskôr sa predmetom jeho záujmu stala aj biofarmácia a farmakokinetika. V rokoch 19631969 pôsobil vo funkcii vedúceho oddelenia biofarmácie a farmakokinetiky na Farmakologickom ústave ČSAV, pracovisko v Bratislave a na Farmakologickom ústave SAV (19691980) ako vedúci oddelenia toxikológie a farmakokinetiky. Vytvoril tiež Laboratórium terapeutických systémov pri Centre fyziologických vied SAV (19791983). Publikoval viacero pôvodných vedeckých prác z galenickej farmácie. Jeho výskum vlastností montmorillonickej zeminy s cieľom vývoja bentonitu farmaceutickej akosti, ktorý sa priemyselne vyrábal (Slovakofarma Hlohovec) bol zaradený do Československého liekopisu. Rozpracoval teoretické základy stability a stabilizácie liečiv a zaviedol laboratórne metódy na ich určovanie. Na sklonku svojej vedeckej kariéry rozpracoval štandartné metódy a postupy biofarmácie a farmakokinetiky spolu s návrhmi na štandardnú medzinárodnú biofarmaceutickú a farmakokinetickú technológiu. Experimentálne sa zaoberal biotransformáciou kardenolidov strofantidínového typu.

Profesor Zathurecký je autorom alebo spoluautorom viac ako 130 pôvodných vedeckých publikácií. Pracoval v redakčných radách odborných a vedeckých časopisov: Československá farmacie, Farmaceutický obzor, Pharmacy International a Journal of General Physiology and Biophysics. V roku 1983 odišiel do dôchodku.

## Knižné publikácie (výber)
* ZÁTHURECKÝ, Ladislav. *Galenická farmácia*. Bratislava: SPN, 1955, 1. časť.
* ZATHURECKÝ, Ladislav. *Galenická farmácia: (prášky, tvarovo špec. kusové liekové formy a inkompatibilita)*. Bratislava: Št. nakl, 1952, časť II.
* ZÁTHURECKÝ, Ladislav. *Masťové základy a masti súčasnej dermatoterapie*. Bratislava: Obzor, 1966.
* ZÁTHURECKÝ, Ladislav. *Stabilita a stabilizácia liečiv*. Martin: Osveta, 1971.
* ZÁTHURECKÝ, Ladislav, Milan /zost./ CHALABALA a Ladislav ZÁTHURECKÝ. *Biofarmácia a farmakokinetika:* Ladislav Záthurecký, ... zost. ...-Milan Chalabala. Martin: Osveta, 1989. Raymanova zbierka,zv.25. ISBN 80-217-0068-8.

## Ocenenia (výber)
* 1970 – Jeseniova cena Slovenskej lekárskej spoločnosti
* 1970 – čestný člen Čs. lekárskej spoločnosti J. E. Purkyně
* 1972 – Zlatá medaila Čs. lekárskej spoločnosti J. E. Purkyně
* 1973 – Zlatá medaila Farmaceutickej fakulty UK
* 1976 – čestný člen Čs. farmaceutickej spoločnosti
* 1975 – čestný člen Société Francaise des Techniques Pharmaceutiques
* 1998 – Weberova cena Slovenskej farmaceutickej spoločnosti

## Referencie

## Externé odkazy
* Ladislav Zathurecký – inventár na webe Ústredného archívu SAV

Kategória:Osobnosti z Nových Sadov (okres Nitra)
Kategória:Slovenskí lekárnici
Kategória:Slovenskí farmaceuti
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Dekani Farmaceutickej fakulty Univerzity Komenského v Bratislave
Kategória:Pracovníci Československej akadémie vied
Kategória:Pracovníci Slovenskej akadémie vied
Kategória:Príslušníci zemianskeho stavu
Kategória:Slovenskí šľachtici
Kategória:Uhorskí šľachtici
Kategória:Absolventi Lekárskej fakulty Univerzity Komenského v Bratislave
Kategória:Absolventi Prírodovedeckej fakulty Karlovej univerzity